ΓΡΑΠΤΗ ΕΡΩΤΗΣΗ P-2290/96 υποβολή: Bαrbara Dόhrkop Dόhrkop (PSE) προς την Επιτροπή (30 Iουλίου 1996)

Θέμα: Αξιολόγηση της ποιότητας της μη ανώτατης εκπαίδευσης

Η Επιτροπή στο έγγραφο εργασίας της SEC(96)675 τελ. εκθέτει τα κριτήρια όσον αφορά την αξιολόγηση της ποιότητας της μη ανώτατης εκπαίδευσης.

Θα ήθελε η Επιτροπή να αναφέρει λεπτομερώς τις δραστηριότητες που έχει ή πρόκειται να αναλάβει για την ενίσχυση της ανταλλαγής πληροφοριών και εμπειριών μεταξύ των κρατών μελών στο πλαίσιο της αξιολόγησης της ποιότητας της μη ανώτατης εκπαίδευσης;

Πότε θα είναι διαθέσιμα τα αποτελέσματα των δύο μελετών που ανέλαβε η Επιτροπή για την απογραφή των μηχανισμών αξιολόγησης που εφαρμόζουν τα κράτη μέλη;

Απάντηση της κας Cresson εξ ονόματος της Επιτροπής (12 Σεπτεμβρίου 1996)

Το έγγραφο εργασίας της 22ας Απριλίου 1996 υποβλήθηκε ως ενημερωτικό σημείωμα στο Συμβούλιο Υπουργών Παιδείας της 6ης Μαΐου 1996. Οι απόψεις της Επιτροπής όσον αφορά την αξιολόγηση της ποιότητας της εκπαίδευσης εκτός της ανώτατης εκπαίδευσης, και ειδικότερα η πρόθεσή της να ξεκινήσει πρότυπα σχέδια στον τομέα αυτό, έγιναν πολύ ευνοϊκά αποδεκτές από τους υπουργούς, που υπογράμμισαν ακόμη μια φορά την ανάγκη να ενισχυθεί η συνεργασία σε ευρωπαϊκό επίπεδο σε αυτόν τον σημαντικό τομέα.

Όπως τονίζεται στην παράγραφο 3.2 του εγγράφου αυτού, ξεκίνησαν από το 1995 διάφορες δραστηριότητες με σκοπό την προετοιμασία των προτύπων σχεδίων. Οι δραστηριότητες αυτές συνεχίστηκαν και ενισχύθηκαν το 1996, και τούτο κυρίως στο πλαίσιο της δράσης ΙΙΙ.3.1 του προγράμματος ΣΩΚΡΑΤΗΣ.

Πράγματι, η Επιτροπή δημοσίευσε στις 27 Μαρτίου 1996 μια δεύτερη πρόσκληση για υποβολή προτάσεων σχετικά με την εφαρμογή της δράσης αυτής, η οποία έληξε στις 30 Ιουνίου 1996 ((ΕΕ C 90 της 27.3.1996. )). Η πρόσκληση αυτή θέτει ως προτεραιότητα το θέμα της αξιολόγησης της ποιότητας της σχολικής εκπαίδευσης. Έχει αρχίσει η επιλογή των προτάσεων που υποβλήθηκαν στην Επιτροπή. Εκτός της υποστήριξης που θα χορηγηθεί για τη διοργάνωση διαφόρων διασκέψεων και ανταλλαγών εμπειριών στον τομέα της αξιολόγησης, η Επιτροπή σκοπεύει να χρηματοδοτήσει τις εργασίες για μελέτες που επικεντρώνονται ειδικά στην αυτοαξιολόγηση και την εξωτερική αξιολόγηση των σχολικών ιδρυμάτων.

Βάσει των αποτελεσμάτων των προπαρασκευαστικών δραστηριοτήτων, η Επιτροπή θα υποβάλει το Σεπτέμβριο του 1996 στην επιτροπή παιδείας και στην επιτροπή ΣΩΚΡΑΤΗΣ, συγκεκριμένες προτάσεις για την εφαρμογή των προτύπων σχεδίων που θα ξεκινήσουν στις αρχές του 1997. Στα εν λόγω σχέδια θα συμμετάσχουν για πρώτη φορά οι άμεσα ενδιαφερόμενοι, όπως οι επιθεωρητές, οι εκπαιδευτικοί και οι μαθητές.

Περισσότερες πληροφορίες σχετικά με τις προπαρασκευαστικές δραστηριότητες που ξεκίνησαν στο πλαίσιο της δράσης ΙΙΙ.3.1 από το 1995, διαβιβάζονται στο εξής απευθείας από την Επιτροπή στον αξιότιμο βουλευτή και στη Γενική Γραμματεία του Κοινοβουλίου.

Οι δύο μελέτες που χρηματοδότησε η Επιτροπή το 1995 στο πλαίσιο της δράσης ΙΙΙ.3.1 του προγράμματος ΣΩΚΡΑΤΗΣ, είναι διάρκειας 2 ετών (η πρώτη μελέτη αποσκοπεί στην καταγραφή της υπάρχουσας κατάστασης όσον αφορά τα μέσα ελέγχου που δημιουργήθηκαν σε εθνικό επίπεδο, ενώ η δεύτερη αφορά την αξιολόγηση των γνώσεων που απέκτησαν οι μαθητές). Οι μελέτες καλύπτουν τις 18 χώρες που συμμετέχουν στο πρόγραμμα. Οι ενδιάμεσες εκθέσεις θα είναι διαθέσιμες στα τέλη του 1996, οι τελικές εκθέσεις στα τέλη του 1997. Η Επιτροπή δεν θα παραλείψει να διαβιβάσει τις τελικές εκθέσεις στο Κοινοβούλιο.